Z A P I S N I K

Sa 21. sjednice Općinskog vijeća Općine Starigrad održane dana 5. srpnja 2024. godine s početkom u 8:30 sati u vijećnici Općine Starigrad.

Prisutni vijećnici/ce: predsjednik Marko Marasović, Marijan Čavić, Višeslav Jure Dokoza, Dragan Bucić, Višnja Vukić, Jole Petričević, Marina Vukić, Maja Milovac.

Odsutni vijećnici/ce: Ana Marija Krapić

Ostali prisustvovali: načelnik Marin Čavić, pročelnica Marina Milovac i voditeljica odsjeka Anita Milovac Trošelj kao zapisničar

Prisutan je i gost koji je zatražio prisustvo na ovoj sjednici Općinskog vijeća Ive Dokoza.

Utvrđivanje kvoruma: predsjednik je otvorio 21. sjednicu, konstatira da je na sjednici prisutno 8 od 9 vijećnika. Uz poziv je dostavljen prijedlog dnevnog reda. Na prijedlog dnevnog reda dobiven je jedan zahtjev za dopunu Dnevnog reda od vijećnika Višeslava Jure Dokoza koji obrazlaže zahtjev u kojem se nalaze 3 dopune: Izmjena statuta Općine Starigrad na način da se Dan Općine Starigrad vrati na blagdan Velike Gospe; Da se u statut Općine Starigrad i Poslovnik o radu Općinskog vijeća vrati minuta šutnje svim palima za domovinu prilikom prisege; Da predsjednik Odbora za imenovanje ulica i trgova podnese izvješće o podnesenim prijedlozima i zahtjevima. Dopuna dnevnog reda daje se na glasanje – 1 Za (Višeslav Jure Dokoza) i 7 Protiv i zahtjev za dopunu se odbija.

Predsjednik potom daje prijedlog dostavljenog Dnevnog reda na glasanje, te je usvojen većinom glasova – 7 Za i 1 Protiv (Višeslav Jure Dokoza).

Za sjednicu je utvrđen slijedeći:

DNEVNI RED

1. Usvajanje Zapisnika sa 20. sjednice Općinskog vijeća Općine Starigrad
2. Aktualno
3. Odluka o izmjenama i dopunama Odluke o redu na pomorskom dobru
4. Odluka o davanju na upravljanje javne turističke infrastrukture Interpretacijski centar mora Turističkoj zajednici Općine Starigrad
5. Zamolbe

**Ad.1). Usvajanje zapisnika sa 20. sjednice Općinskog vijeća Općine Starigrad**

Predsjednik Zapisnik sa 20. sjednice stavlja se na primjedbe. Višeslav Jure Dokoza navodi da i dalje postoje određene stvari koje se ne spominju u pisanim oblicima zapisnika. Predsjednik ga prekida i navodi da je svaki put isti komentar zapisnika, a sjednice se svakako snimaju. Nitko se drugi ne javlja za raspravu i zapisnik je potvrđen sa – 7 glasova Za i 1 Suzdržan (Višeslav Jure Dokoza).

**Ad.2). Aktualno**

Predsjednik otvara točku aktualno u 08:35 sati. Načelnik daje izvješće o aktivnostima od zadnje sjednice: Turistička sezona je u tijeku i moj osobni dojam je da ima manje turista i da je manja gužva, a prema statistici e-visitora Turističke zajednice i za prvih 6 mjeseci rezultati je na razini prošle godine. Radovi na ovoj podfazi projekta Središnji obalni pojas su pri kraju i u tijeku je priprema za natječaj za iduću fazu za jesen. Za projekt Zaželi koji smo aplicirali zajedno sa gradom Zadrom i gradskim društvom Crvenog Križa i proveli smo javni poziv za iskaz interesa korisnika i prijavljeno je 17 korisnika čije se prijave sada obrađuju, u tijeku je natječaj i za pružatelje tih usluga i u dogledno vrijeme treba krenuti realizacija. Višeslav Jure Dokoza: Osobno mogu reći da sam zaslužan da će prostor ispred crkve Sv. Jure biti i parking i uspio sam uz puste otpore i najave Marina Čavića da neće biti parkinga, mogu sa ponosom reći da sam uspio prelomiti i slomiti i da će biti parkinzi kao što je bilo i predviđeno jer je taj prostor prije svega za potrebe crkve, a crkva to je narod i okupljanje. Tu je i za hitnu pomoć, svećenika i sve. Dakle osobno sam ja bio taj i jesam, to svi znamo, ali evo da javno zna i javnost.Opstrukcija da tamo ne bude parkinga nije prošla i da sam osobno ja taj koji je napravio proširenje sa blagim podestom da se može popeti na taj prostor da to bude parking ispred crkve čime se apsolutno ponosim i na tom ću i dalje ustrajati. Imam pitanje za Marina Čavića: da li je upoznat sa pismom koje je poslao moj odvjetnik Ante Bogdanić u smislu toga da će sada slijediti idućih dana zahtjev za moje potraživanje za radna prava koja su mi nezakonito uskraćena od 18.12.2008. godine. Otkaza oba od 18.12. i 29.12.2008. su nezakoniti i radni odnos nije prestao. Danas si primio službeno od moga odvjetnika jedno kratko, koncizno sastavljen mail kojim je dato do znanja da će se krenuti u tom smjeru, a to uključuje i naknadu štete od svih onih koji su osuđeni, ali tu su i pravne osobe u pitanju. Drugo pitanje vezano je za obustavu nezakonitih radova ispod zone Koići gdje je kriminalni investitor koji radi razne malverzacije, u što je uključen i Uskok i ja sam neki dan dao osobno iskaz na Uskoku vezano za to, ali i u drugim institucijama i radovi su krajem svibnja, odnosno 31. svibnja zaustavljeni jer su nezakonito počeli probijati puteve preko privatnih čestica bez ikakvih važećih dozvola i suglasnosti, a imamo tvoju odluku od 22.11.2023. u kojoj ti njima to dozvoljavaš. Treće pitanje je vezano za Josipa Buljata – i ti i Marko Marasović ste prijavili Josipa Buljata kazneno. Samo da vas izvjestim da od tog kaznenog postupka koji ste lažno prijavili nema ništa i on je naravno vas kazneno prijavio prekjučer i jučer za više kaznenih djela, ali o tome ćete čitati i biti obaviješteni od strane nadležnih državnih institucija i potom imam pitanje za Marka Marasovića. Predsjednik: svoja tri pitanja ste postavili i ja ću odgovoriti samo na ovo zadnje -ponašanje Josipa Buljata vidjelo se tu i da neznam tko je za kaznenu prijavu mi ili Josip Buljat. Načelnik: Najprije ću se osvrnuti na prvo pitanje i lažnu tvrdnju da je Višeslav Jure Dokoza zaslužan za parking ispred crkve. Ne radi se o nikakvom parkingu, radi se o upuštenom dijelu rubnjaka koje je predviđeno projektom da bi se moglo u slučaju potrebe i pristupiti na središnji glavni gat, a ne da bude parking. Još najbolje da se dopusti vozilima da se parkiraju po onim bijelim pločama, tako da apsolutno Višeslav nema veze ni nikakvih zasluga za bilo kakav parking. Već sam više puta spomenuo da je projekt rađen na osnovi urbanističkog plana i glavnog i izvedbenog projekta, a to što on tamo boravi svaki dan to uopće ne želim komentirati*. Predsjednik opominje vijećnika Višeslava Juru Dokozi i navodi da trenutno nema pravo glasa.* Načelnik: Druga stvar – da primili smo to nazovimo ga pismo ili neznam kako bih ga nazvao od odvjetnika koje je vjerojatno Višeslav sam napisao tako da konkretno u tom pismu ništa nije navedeno nego da će se pokrenuti neki postupci. Kad se pokrenu postupci o tome će se onda raspravljati. *Predsjedik upozorava vijećnika Višeslava Juru Dokozu drugi put.* Načelnik: pitanje vezano za zonu Koići ili kako je on naziva kriminalna skupina. Ja nemogu znati da li je to kriminalna skupina, možda bolje on zna jer si ih prvi doveo tu i prodavao terene, između ostaloga i vaše terene ste prodali toj grupaciji ili kako ću ih već nazvati. Ja nisam dao nikakvo dopuštenje za izvođenje radova nego suglasnost da se može ishodovati lokacijska dozvola po važećem prostornom planu tako da ne vidim tu nikakvu vezu, a ti bolje znaš o kome se radi pretpostavljam kad si ih i uveo u te kupoprodajne procese. To je sve po tim pitanjima. Maja Milovac: Imam pitanje vezano za ono što sam jučer pročitala za situaciju na plaži Pisak. Znam da je bio projekt da se išlo na uređivanje te plaže i pročitala sam da se mještani žale da se komunalno poduzeće pri uređenju tog dijela koristi nekim dijelom koji inače nije označen za promet, te da ima puno vozila i da li postoje sve dozvole koje su potrebne da bi se ti radovi radili. Zanima me da mi se razjasni ta situacija. Načelnik: Radi se zapravo o onom početnom dijelu kad se prilazi plaži Pisak koji služi i uvijek je služio kao prilaz poljima i ostalom dijelu. Komunalno poduzeće je zapravo radilo sanaciju nakon nevremena onog žala i to se ne može pješke pristupiti i to se uvijek radi i nikakvi drugi radovi nisu bili. Ja se slažem da postoji problem i da je ružna slika kad auti tamo idu, a ljudi leže na plaži jer onaj je dio jako uzak i trebalo bi naći neko rješenje, eventualno slično kao kod plaže Jaz, da postoji parking i postoji prolaz i nije zabranjen i da se pod nekim reguliranim uvjetima prometuje. Opet napominjem taj prolaz je služio godinama i tu predstavnici iz Selina mogu to potvrditi, tako da ne radi se o nikakvim naknadnim radovima ili ne znam čemu. Maja Milovac: Shvaćam da je problem i to što tu ima sad čak 500 vozila u sezoni kako su rekli, da prolazi, svi idu autom prema plaži. Načelnik: Mislim da nije toliko. Mi smo sada očistili onaj put kroz polje što ide tako da je i on sada prohodan i da se i sa te strane može prolaziti. Bilo bi idealno da se može osigurati kao na Jazu nekakav veliki parking na kojem stoje ta vozila i da ljudi pješke idu. Ali kažem, i dosada su to koristili i za prilaz poljima tako da to nije nešto novo što neznamo. Maja Milovac: Dakle ta sanacija je išla uz sve potrebne dozvole? Načelnik: Koja sanacija? Maja Milovac: Sanacija te plaže. Načelnik: Znači kad je nevrijeme doslovno sav pijesak izbaci i zapravo on se vrati i poplanira i nisu rađeni nikakvi radovi – građevinski ili neki drugi. Jole Petričević: Nadam se da onaj plato ispred crkve koji je sada prekrasan, da će ona rampica najesen kad se nastavi radovi preprojektirati da se ondje stave stepenice i da se ne može parkirati tamo, ali ostaviti male ulaze da žene mogu ući sa kolicima i eventualno djeca sa biciklama, ali ono nije parking i ne treba nikad biti parking. Moja pitanja su: Mi smo prije nekoliko sjednica govorili o Selinama – o Pod Bucićima da će se tamo napraviti nova analiza i da ćemo vidjeti što sa tim prostorom. Bila je i ona inicijava kupoprodaje koja je po meni loša. Da li se na tome nešto radilo? Drugo pitanje je da li ima nekih saznanja oko projekta vodovoda prema Tribnju i da li se tu nešto radi da bi možda mi sa 70,75 godina doživili tu vodu. Treće pitanje za koje vi niste odgovorni – ovaj vodovod iz Rovanjske prema Starigradu to radi i financira Vodovod Zadar preko Europskih fondova i mislim da do sada kasni barem godinu dana u odnosu na ono što je bilo prezentirano, a sadašnji će radovi kasniti još jedno 2 godine. Načelnik: Prvo je spomenuto ono ispred crkve - tamo će ići ili stupići ili ukrasne kamene kolone da se ne može autima proći. Višeslav Jure Dokoza: to ćemo vidjeti oće ići. *Predsjednik ga opominje*. Jole Petričević: Višeslave zalaži se za micanje auta iz centra, a ne ih dovlačiti u centar. I sadašnje stanje sa parkingom ovdje je katastrofa, a ništa ne poduzimamo. Načelnik nastavlja odgovarati na pitanja vijećnika Jole Petričevića: vezano za drugo pitanje i Pod Buciće ja najavljujem sad da će u narednom kraćem vremenu biti sjednica Općinskog vijeća gdje ćemo prezentirati rezultate te analize na temelju čega ćemo donijeti neke daljnje odluke. Što se tiče vodovod Tribanj i zapadni dio općine već smo spomenili da je nakon što je ishodovana građevinska dozvola da je Vodovod prijavio projekt na iskaz interesa za financiranje tih projekata. Mogu za sljedeću sjednicu saznati je li što novo po tom pitanju. Vezano za vodovod Rovanjska – to nažalost ne ide onim tempom kojim je trebalo ići i kad razgovaram sa direktorom Vodovoda sredstva su doznačavana od Hrvatskih voda i problem je u sredstvima, ali vidim sad da su nastavili raditi. Jole Petričević: Na početku je bilo prezentirano da su sredstva osigurana. Načelnik: Puno je projekata i nažalost ne može se sve isfinancirati, ali mislim da je to nešto prioritetno da zaživi ovaj drugi dio vodovoda. Višeslav Jure Dokoza: Pitanje za Marina Čavića. Predsjednik: Višeslave postavili ste tri pitanja. Više se nitko ne javlja za pitanja i u 08:50 zatvara se ova točka dnevnog reda.

**Ad.3). Odluka o izmjenama i dopunama Odluke o redu na pomorskom dobru**

Načelnik daje uvodno izlaganje: Odluka o redu na pomorskom dobru koja je donesena u prosincu prošle godine. Poslana je nadzor nadležnom Ministarstvu i dobiven je naputak da se odluka nadopuni sa dijelovima koji su ovdje u prijedlogu Odluke navedeni, a odnose se na mjere za održavanje reda na pomorskom dobru. Prijedlog odluke daje se na raspravu i glasovanje.

Općinsko vijeće Općine Starigrad, jednoglasno je – 8 glasova Za, donijelo

**Odluku**

o izmjenama i dopunama Odluke o redu na pomorskom dobru

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza.*

**Ad.4). Odluka o davanju na upravljanje javne turističke infrastrukture Interpretacijski centar mora Turističkoj zajednici Općine Starigrad**

Načelnik daje uvodno izlaganje: Zajedno sa projektnim partnerom Turističkom zajednicom Općine Starigrad realizirali smo EU projektu uređenja Interpretacijskog centra mora, odnosno zgrade gdje je nekad bila policija i matični ured. Predlaže se donošenje ove Odluke na temelju članka 10. stavka 3. Zakona o turističkim zajednicama i promicanju hrvatskog turizma i predlaže se da se da na razdoblje od 10 godina. Prijedlog dana na raspravu i glasovanje.

Općinsko vijeće Općine Starigrad, jednoglasno je – 8 glasova Za, donijelo

**Odluku**

o davanju na upravljanje javne turističke infrastrukture Interpretacijski centar mora Turističkoj zajednici Općine Starigrad

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević.*

**Ad.5). Zamolbe**

**Ante Barić i Ljiljana Arbutina-Barić:** Zamolba za kupnju dijela zemljišne čestice 2137 koja se nalazi između starogra puta prema zaseoku Škiljići-Dadići i čestice broj 2132/1 u vlasništvu podnositelja zahtjeva. Načelnik obrazlaže da smo ovu zamolbu već imali da je na nju odgovoreno. Radi se o čestici zemlje na kojoj je upisano društveno vlasništvo i koja je zapravo javni put i još ne postoje okolnosti za raspravu o navedenoj zamolbi, te se predlaže odbijanje ove zamolbe. Nitko se nije prijavio za raspravu.

Općinsko vijeće Općine Starigrad, većinom glasova – 7 glasova Za i 1 Suzdržan - Višeslav Jure Dokoza, donijelo je

**Odluku**

kojom se odbija zamolba Ante Barića za kupnju zemljišta

**Marija Matak Dokoza:** Zamolba za otkup dijela čestice 4475 k.o. Starigrad (po novom 2921 k.o. Starigrad) koja se nalazi uz kuću podnositeljice zahtjeva, a na kojoj su njen pokojni suprug i svekar sagradili malu prostoriju za skladištenje drva, te dio iste parcele koriste preko 30 godina za parkiranje vozila, te se nada odobrenju kupnje kako ne bi morali rušiti pomoćni objekt i kako bi i dalje imali parkirna mjesta. Načelnik obrazlaže da se ova zamolba, pošto još nije završena izmjera niti formirana nova čestica, stavi na čekanje dok se ne formira nova čestica. Ukoliko bi sad išli po ovome trebalo bi raditi parcelaciju postojeće parcele i opet usklađivati, pa predlaže da se ova zamolba razmotri kad se steknu okolnosti. U raspravi su sudjelovali Višeslav Jure Dokoza i Jole Petričević. Načelnik predlaže da se odgodi ova zamolba za iduću sjednicu i da se vidi točna površina.

Općinsko vijeće Općine Starigrad, većinom glasova – 7 glasova Za i 1 Protiv - Višeslav Jure Dokoza prihvatilo je prijedlog načelnika.

**Ivica Galjanić:** Zamolba za otkup općinskog zemljišta čestice broj 2771 (stari broj 4527) k.o. Starigrad kako bi se podnositelju zamolbe omogućio pristup na njegov posjed jer se nalazi ispred njegove kuće. Načelnik obrazlaže da smo ovu zamolbu imali prije par sjednica i da je odbijena. Radi se o tome da se čestica još uvijek vodi kao javno dobro i predlaže da se zamolba odbije. U raspravi sudjeluju Višeslav Jure Dokoza i Jole Petričević.

Općinsko vijeće Općine Starigrad, većinom glasova – 7 glasova Za i 1 Protiv - Višeslav Jure Dokoza, donijelo je

**Odluku**

kojom se odbija zamolba Ivice Galjanića za kupnju zemljišta

**Ana Ramić:** Iskaz interesa za kupnju građevinskog zemljišta po povoljnim uvjetima. Prijedlog načelnika je da se na narednim sjednicama vijeća donose odluka o česticama koje bi mogle biti na natječaju i obavijeste se i podnositeljica zahtjeva i svi koji su pismeno ili usmeni iskazali interes za kupnju po povoljnim uvjetima. U raspravi sudjeluju Višeslav Jure Dokoza i Jole Petričević.

Općinsko vijeće Općine Starigrad, jednoglasno je – 8 glasova Za prihvatilo prijedlog načelnika.

**Ždrilo d.o.o.:** Zamolba za kupnju dijela građevinskog zemljišta u Selinama č.z. 4119/1 cca od 8.000-10.000 m2 u svrhu proširenja djelatnosti, odnosno trgovine građevinskim materijalom. Podnositelj zamolbe navodi da može i cca 4000 m2 za prodaju gdje bi se sagradio čvrsti objekt, a ostatak u dugoročni najam. Načelnik obrazlaže da je predmetna čestica u Reljanu i da je društveno vlasništvo upisano, te je Općina prije par godina pokušavala uknjižbu i dok se predmetna čestica ne rješi vlasnički, ne može se raspravljati o ovoj zamolbi, a i onda treba odlučiti o namjeni navedene čestice. Trenutno ne postoji mogućnost prodaje i predlaže odbijanje zamolbe. U raspravi sudjeluju Višeslav Jure Dokoza, Jole Petričević i Maja Milovac.

Općinsko vijeće Općine Starigrad, većinom glasova – 7 glasova Za i 1 Protiv - Višeslav Jure Dokoza donijelo je

**Odluku**

kojom se odbija zamolba Ždrilo d.o.o. za kupnju zemljišta

**Ive Dokoza:** Preraspodjela površine građevinskog zemljišta u vlasništvu Općine Starigrad – prijenos dijela građevinske površine u vlasništvu općine na parcelu u vlasništvu Ive Dokoza pošto na području općine podnositelj zahtjeva nije posjednik niti jednog kvadrata građevinskog zemljišta.

Načelnik obrazlaže da nema smisla konktetnoj fizičkoj osobi prenosit vlasništvo i postoji dosta pojedinaca i obitelji koje nemaju kvadrate građevinskog područja i ne vidi radi čega bi se konkretno podnositelju zahtjeva izašlo u susret, a ne drugima. Sama preraspodjela građevinskog zemljišta bi podrazumijevala dublju analizu. Dana je riječ podnositelju zahtjeva koji je gost na sjednici na njegovu zamolbu i zamolbu vijećnika Jole Potrečevića da kratko obrazloži svoj zahtjev. Načelnik zaključuju da je zamolba i nepotpuna i ne vidi smisao predloženoga. U raspravi sudjeluju Višeslav Jure Dokoza i Jole Petričević. Predsjednik opominje vijećnika Višeslava Juru Dokozu u tijeku rasprave.

*Predsjednik izriče 3. opomenu i oduzima pravo govora vijećniku Višeslavu Juri Dokoza u 09:32 h.*

*Predsjednik kratko prekida sjednicu u 09:34h na 5 minuta dok se ne steknu uvjeti za normalno održavanje sjednice.*

*U 09:37h nastavlja se sa sjednicom Općinskog vijeća. U vijećnici je, nakon oduzimanja prava govora vijećniku Višeslavu Juri Dokozi, prisutno 7 vijećnika.*

Predsjednik daje prijedlog načelnika o odbijanju zamolbe na glasanje.

Općinsko vijeće Općine Starigrad, jednoglasno je – 7 glasova Za, donijelo

**Odluku**

kojom se odbija zamolba Ive Dokoza o preraspodjeli površine građevinskog zemljišta u vlasništvu Općine Starigrad

**Ive Dokoza:** Predmet Vrilo kameno. Načelnik navodi da je tekst predmeta dobiven sa materijalima za vijeće. Navodi da se da je u prošlom sazivu Općinskog vijeća, kad se odlučivalo o uređenju Trga Stjepana Radića i izradi dokumentacija sa ili bez objekta Vrila Kamenog, donesena odluka da se prilikom uređenja predvidi uklanjanje tog objekta i predlaže da se zadržimo na takvoj odluci. U raspravi sudjeluje Maja Milovac. Predsjednik daje prijedlog načelnika o odbijanju zamolbe na glasanje.

Općinsko vijeće Općine Starigrad, jednoglasno je – 7 glasova Za, donijelo

**Odluku**

kojom se odbija zamolba Ive Dokoza vezano za objekt Vrilo kameno

**Višeslav Jure Dokoza:** Zahtjev da se u Općinsku vijećnicu stavi fotografija zaštitnice Općine Starigrad – fotografija Velike Gospe od Velikog Rujna. U raspravi sudjeluje Maja Milovac. Predsjednik daje na glasanja prihvaćanje ove zamolbe.

Općinsko vijeće Općine Starigrad, većinom glasova – 6 glasova Protiv i 1 Suzdržan – Maja Milovac nije prihvatilo ovu zamolbu.

Sjednica je završila sa radom 9:43 sati.

Prijepis zapisnika sačinila Predsjednik Općinskog vijeća

Anita Milovac Trošelj Marko Marasović, v.r.